El nou decret del juliol n'autoritza la venda directa al consumidor final, que ha de tractar-la adequadament abans de consumir-la.
Una nova normativa del mes de juliol ha obert la porta a la venda directa de llet crua de vaca sense envasar (a doll) per part del ramader al consumidor.
La comercialització d'aquest producte estava permesa a Catalunya, sempre que fos envasat i en instal·lacions autoritzades, però la seva venda a doll estava prohibida.
El nou decret n'ha ampliat la modalitat de venda i permet que la llet crua es vengui directament a l'explotació, envasada o a doll.
És a dir, el consumidor pot adquirir-la portant el seu propi envàs i també en màquina expenedora.
Tot i que les explotacions ramaderes catalanes s'han modernitzat i s'han eradicat zoonosis que fa uns anys eren relativament comunes, el nou decret encara és més exigent que l'anterior pel que fa a requisits de seguretat del producte.
A més, països de l'entorn ja tenen oberta aquesta via de comercialització, que dona als petits i mitjans ramaders l'oportunitat de diversificar mercat i posa a l'abast dels consumidors un producte amb qualitats organolèptiques úniques.
Per consumir aquest producte amb seguretat, cal garantir que el tractament de la llet ha estat correcte des del moment de la munyida fins al moment del consum.
Des de l'extracció fins a l'arribada a casa, la llet crua ha d'estar refrigerada, a una temperatura màxima de 4 graus.
I sempre s'ha de bullir abans de consumir.
Només així n'eliminem els gèrmens nocius que pot contenir, la llet crua: salmonel·la, e-coli, campylobàcter i listèria.
La presència d'aquests bacteris no depèn de la sanitat de la cabana i tampoc és controlable des del punt de vista del maneig de l'explotació.
La seguretat de la llet per al consum, doncs, només es garanteix amb el tractament tèrmic adequat.
La normativa imposa als ramaders condicions molt estrictes per a la comercialització de llet crua.
El decret del mes de juliol regula els requisits de les explotacions pel que fa a la producció, manipulació, venda i envasat, transport, etiquetatge i informació al consumidor.
També afegeix obligacions relatives a la prevenció de la mamitis, la neteja dels equips utilitzats per a l'extracció i la distribució i a la formació del personal de l'explotació.
S'ha d'informar el consumidor que cal bullir-la abans del seu consum.
Per garantir l'eliminació d'aquests microorganismes en el producte final és molt important complir les mesures de seguretat abans del seu consum (conservació a 4oC, bullir-la i respectar la data de caducitat).
La salmonel·la és un bacteri bacil gramnegatiu de la família Enterobacteriaceae, no formadors d'espores, que produeix una de les malalties de transmissió alimentàries més comunes: la salmonel·losi.
La salmonel·losi és una zoonosi fonamentalment d'origen alimentari.
És la causa majoritària de brots de toxiinfeccions a Catalunya, a Espanya i en molts altres països europeus.
L'Escherichia coli (E. coli) és un bacteri que forma part de la flora normal de l'intestí humà i dels animals de sang calenta i és un dels més abundants en aquesta localització.
El bacteri E.coli O157: H7 produeix una toxina que dona lloc a un quadre clínic que va des de diarrees i còlics abdominals, a formes més greus com colitis hemorràgiques.
També es poden donar casos de febre i vòmits.
D'entre totes les espècies del gènere Listeria, la Listeria monocytogenes és la que causa malalties més habitualment.
Una de les principals característiques del germen L. monocytogenes és la ubiqüitat, es a dir, pot viure en llocs molt diferents: en el medi ambient, en el sòl, en el fullatge, en els aliments, en les femtes d'animals i d'humans, en les plantes de processament d'aliments i, fins i tot, en els frigorífics domèstics.
Es diferencia de molts altres bacteris per la seva capacitat per viure a temperatures fredes, com són les de refrigeració, i també en aliments envasats al buit.
Juntament amb salmonel·la és el responsable de la majoria de les malalties de transmissió alimentària a Catalunya i a la Unió Europea.
Una de les principals vies de transmissió és el consum de llet sense pasteuritzar.
La campilobacteriosi és una gastroenteritis que provoca entre d'altres símptomes febre, diarrea, generalment amb sang, i dolor abdominal.